Planen var at den nye norske satellitten AISSat-3 skulle holde øye med skipstrafikken, og Norsk Romsenter har stått for det praktiske arbeidet med prosjektet, på vegne av det norske Kystverket.

– For øyeblikket får vi ikke kontakt med satellitten, sier Jon Harr, prosjektleder ved Norsk Romsenter, til NRK.

– Det kan tyde på at satellitten ikke er kommet til den banen som var planlagt.

Det var litt over klokken halv ni norsk tid i dag en russisk rakett av type Sojus ble skutt ut fra den nye kosmodromen Vostotsjnij øst i Sibir, og det russiske romfartsbyrået Roscosmos meldte først at alt hadde gått etter planen.

Dette var bare den andre oppskytningen fra det nye senteret, etter en lang pause siden den første.

Oppskytningen gikk bra, men noe gikk galt da raketten skulle endre kurs senere. Nyttelasten har ikke kommet i riktig bane. Foto: STRINGER / Reuters

Store problemer med Fregat

Russerne kunne følge raketten da den var på vei ut i rommet. De så at den fungerte perfekt, og at nyttelasten hadde blitt plassert i en bane som nesten gjorde at den ville holde seg ute i rommet.

Det som skulle sørge for at nyttelasten holdt seg i rommet, var det øvre trinnet, Fregat.

Fregat er et romfartøy som brukes til å dytte andre romfartøy rundt i rommet.

Første av hele fem avfyringer av Fregat skulle skje over Arktis. Da hadde Fregat forlatt det området der de russiske romingeniørene kunne overvåke den.

Den andre avfyringen skulle skje over Antarktis. Heller ikke her var det overvåking.

Tass melder at det som kan ha gått galt, er en svikt i navigasjonssystemet ombord. Det kan ha ført til at Fregat og nyttelasten styrtet i Atlanterhavet.

Fregat har sviktet flere ganger før. Blant annet under oppskytning av to europeiske navigasjonssatellitter i 2014.

Fregat er et solid stykke russisk ingeniørkunst, men har lidd under dårlig kvalitetskontroll. Foto: HO / REUTERS

Den femte norske satellitten

Det var 19 forskjellige satellitter med i raketten, blant annet en større russiske værsatellitt.

Norge skjøt ut sin første satellitt av denne typen i 2010, og dagens utskyting skulle etter planen bringe den femte norske satellitten i bane rundt jorden.

Det norske Kystverket har gått inn med 20 millioner kroner i selve satellitten, opplyser Jon Harr. I tillegg kommer utgifter i forbindelse med oppfylling av prosjektet.

Tilbakeslag for russisk romfart

Den russiske presidenten, Vladimir Putin, besøker den nye rombasen. Han har flere ganger kommet med mishagsytinger i forbindelse med arbeidet som utføres der. Foto: Mikhail Klimentyev / AP

Vostotsjnij-kosmodromen skal avlaste og erstatte Bajkonor-kosmodromen, som ligger i Kasakhstan. Russland har i tillegg en rombase i Plesetsk i Arkhangelsk-fylke, men denne brukes mest til mindre raketter og til militære formål.

Det har vært store problemer i forbindelse med byggingen av Vostotsjnij-kosmodromen, og hvis det skulle vise seg at dagens utskyting har vært mislykket, vil dette være et stort tilbakeslag for russisk romfart.

Den første utskytingen skjedde i april 2016, og Russlands statsminister sa i forbindelse med dagens oppskyting at han håpet at Vostotsjnij-kosmodromen ville være et puff for den russiske romfartsindustrien.